Pink Floyd

**Pink Floyd** — брытанскі гурт, утвораны ў сярэдзіне 1960-х гадоў, які граў у стылі псыхадэлікі і арт-року.

## Гісторыя гурту
Гісторыя ўтварэньня гурту пачынаецца ў Лёндане ў 1960-х, дзе Роджэр Ўотэрз разам з Рыкам Райтам, Нікам Мэйсанам і іншымі музыкамі пачынаюць арганізоўваюць музычныя гурты, якія ня мелі пастаяннага складу і назвы. Неўзабаве, Уотэрс запрашае ў гурт свайго сябра па школе Сыда Барэта, які і прапаноўвае новую назву гурту — Pink Floyd Sound. Назва складалася з імёнаў 2-х знакамітых блюзмэнаў — Пінка Андэрсана і Флойда Кансэла, творчасьць якіх маладыя музыкі вельмі паважалі. У хуткім часе апошняе слова з назвы зьнікла, канчаткова сфармаваўшы сусьветна-вядомае імя.
	
Першы альбом — *[[The Piper at the Gates of Dawn]]* — быў запісаны ў 1967 годзе. Асноўную частку матэрыялу напісаў Барэт, які ў той час быў бясспрэчным лідэрам гурту. Альбом стаў даволі пасьпяховым і нават заняў 6 месца ў брытанскіх чартах. Тым часам псыхічнае здароўе Сыда даволі хутка пагаршалася, што было зьвязана са шматлікімі жыцьцёвымі праблемамі і ўжываньнем ЛСД. З-за апошняга неаднаразова зрываліся выступленьні гурту, што вымусіла ў красавіку 1968 афіцыйна заявіць аб сыходзе Барэта, які быў заменены Дэйвідам Ґілмарам. У гэты час адбыўся пераход ад псыхадэлічнай да больш структураванай музыкі. Другі альбом — A Saucerful of Secrets — зьмяшчаў толькі адну кампазыцыю папярэдняга лідэра.

Наступным альбомам гурту стаў *[[More]]*, які зьяўляўся саўндтрэкам да аднайменнага фільму нямецкага рэжысэра Барбэта Шрэдэра пра жыцьцё хіпі. Пасьля гурт неаднаразова пісаў саўндтрэкі да фільмаў: прыкладамі могуць быць «Забрыскі-пойнт» італьянскага рэжысэра Мікеланжэла Антаніёні і *Даліна* Шрэдэра (пасьля выдадзены на альбоме *[[Obscured by Clouds]]*).

Двайны альбом *[[Ummagumma]]* напалову складаўся з канцэртных вэрсіяў вядомых песень, а напалову — з асабістых экспэрымэнтаў музыкаў, кожнаму зь якіх было выдзелена па пэўнай частцы кружэлкі. Наступны альбом — *[[Atom Heart Mother]]* заняў першае месца ў брытанскім чарце. На ім можна назіраць творчасьць, якая была больш характэрна для позьняга Pink Floyd.

Выхад альбома *[[Meddle]]* можна назваць пачаткам новага этапу творчасьці гурту. Альбом выглядае больш скончаным у параўнаньні з папярэднімі і даходзіць да 3-га радку брытанскага чарту. Песьню «Echoes» шматлікія аматары і цяпер лічаць вяршыняй творчасьці. У гэты пэрыяд творчасьць гурту ў вялікай ступені вызначае праца Роджэра Ўотэрза.

Альбом *[[The Dark Side of the Moon]]* cтаў легендай рок-музыкі. Ен так і не дасягнуў першага месца на радзіме музыкаў, але ў ЗША пратрымаўся ў «Top 200» больш за 700 тыдняў (каля 15 гадоў!). Усе тэксты да гэтага альбома былі напісаныя Роджэрам Ўотэрзам. Яны закраналі тэмы памяшальніцтва, працы, старасьці і сьмерці — тыя, якія хвалююць кожнага. Якасьць запісу ўсталявала новыя стандарты ў музычным сьвеце.

Альбом *[[Wish You Were Here]]* выйшаў у 1975 годзе. Асноўная песьня альбома — «Shine On You Crazy Diamond» была прысьвечана Сыду Барэту і яго псыхічнаму распаду. Наступны альбом *[[Animals]]* па канцэпцыі нагадвае кнігу Джорджа Оруэла «Фэрма» — у ёй людзі выяўляюцца ў выглядзе жывёл. У музыцы большая роля была аддадзена гітарам, што магчыма было зьвязана з нарастаючым канфліктам паміж Уотэрсам і Райтам.

Наступны альбом *[[The Wall]]*, які распавядаў пра жыцьцё рок-музыкі Пінка, заняў першыя месцы ў Брытаніі і Злучаных Штатах. Канфлікт паміж Ўотэрзам і Райтам пад час запісу, які распаліўся з-за таго, што апошні амаль ня ўдзельнічаў у працы, вымусіў Райта канчаткова сысьці з гурту. Шматлікія маштабныя шоў прынесьлі вялікую вядомасьць гурту, але амаль не далі магчымасьці зарабіць на гэтым. На працягу наступных 15 гадоў альбом трымаўся ў сьпісе бэстсэлераў. Праз 3 гады быў зьняты аднайменны фільм.

Наступны альбом *[[The Final Cut]]* — адзін з самых бедных у творчасьці гурту. Увесь матэрыял быў цалкам напісаны Роджэрам Ўотэрзам. На задняй вокладцы нават быў запіс: «*Рэквіем пасьляваеннай мары Роджэра Ўотэрза, выкананы Pink Floyd*». З гэтым альбомам гурт ня езьдзіў з канцэртамі і неўзабаве разваліўся ў 1986 годзе.

Пасьля *[[The Final Cut]]* музыкі заняліся сольнымі праектамі, якія ня сталі настолькі ж пасьпяховымі, як творчасьць гурту, і з гэтай нагоды Гілмар і Мэйсан у 1987 годзе пачалі ўзнаўляць гурт. Гэта выклікала юрыдычнае разьбіральніцтва з Ўотэрзам, які лічыў, што безь яго гурт ня можа існаваць. Вынікам стала тое, што Ўотэрс пакінуў за сабой правы на большую частку рэквізыту і пэрсанажаў з *[[The Wall|Сьцяны]]* і ўсе правы на *[[The Final Cut]]*. Падчас запісу наступнага альбома *[[A Momentary Lapse of Reason]]* да музыкаў вярнуўся Райт. У 1994 годзе гурт выпусьціў апошні альбом *[[The Division Bell]]*, канцэртны тур ад якога стаў самым прыбытковым за ўсю гісторыю рок-музыкі.

Пасьля гэтага гурт не выдаваў студыйных альбомаў. Вынікамі наступнай творчасьці сталі канцэртны альбом *[[Pulse]]*, жывы запіс *[[The Wall|Сьцяны]]*, скампіляваны з канцэртных запісаў 1980 і 1981 гадоў, двухдыскавы альбом *[[Echoes]]* — лепшыя гіты гурту, і перавыданьні *[[Dark Side of the Moon]]* (прысьвечанае 30-годзьдзю альбома) і *[[The Final Cut]]*.

2 ліпеня 2005 году на фэстывалі *[[Live 8]]* музыкі яшчэ адзін раз выступілі ў клясычным складзе (Ўотэрз/Ґілмар/Райт/Мэйсан).

5 студзеня 2007 году швэдзкі дыджэй і прадусар Eric Prydz зрабіў рэмікс на песьню Pink Floyd *Another Brick in the Wall, Part II*, які набыў шалёную папулярнасьць і заняў 2-е месца ў гіт-парадзе самотнікаў Вялікабрытаніі.

15 верасьня 2008 году ад раку памёр Рык Райт.

## Дыскаґрафія
### Афіцыйныя альбомы
# *[[The Piper at the Gates of Dawn]]* (1967)
# *[[A Saucerful of Secrets]]* (1968)
# *[[More]]* (1969)
# *[[Ummagumma]]* (1969)
# *[[Atom Heart Mother]]* (1970)
# *[[Meddle]]* (1971)
# *[[Obscured by Clouds]]* (1972)
# *[[The Dark Side of the Moon]]* (1973)
# *[[Wish You Were Here]]* (1975)
# *[[Animals]]* (1977)
# *[[The Wall]]* (1979)
# *[[The Final Cut]]* (1983)
# *[[A Momentary Lapse of Reason]]* (1987)
# *[[The Division Bell]]* (1994)
# ''The Endless River (2014)

Катэгорыя:Брытанскія музычныя гурты
Катэгорыя:Музычныя гурты стылю арт-рок